CELEX: 32021R0666
Language: lv
Date: 2021-04-22 00:00:00
Title: Komisijas Īstenošanas regula (ES) 2021/666 (2021. gada 22. aprīlis), ar ko Regulu (ES) Nr. 923/2012 groza attiecībā uz prasībām pilotējamās aviācijas darbībai U-space gaisa telpā (Dokuments attiecas uz EEZ)

23.4.2021   
               
               
                  LV
               
               
                  Eiropas Savienības Oficiālais Vēstnesis
               
               
                  L 139/187
               
            
         KOMISIJAS ĪSTENOŠANAS REGULA (ES) 2021/666
         (2021. gada 22. aprīlis),
         ar ko Regulu (ES) Nr. 923/2012 groza attiecībā uz prasībām pilotējamās aviācijas darbībai U-space gaisa telpā
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (ES) 2018/1139 (2018. gada 4. jūlijs) par kopīgiem noteikumiem civilās aviācijas jomā un ar ko izveido Eiropas Savienības Aviācijas drošības aģentūru, un ar ko groza Eiropas Parlamenta un Padomes Regulas (EK) Nr. 2111/2005, (EK) Nr. 1008/2008, (ES) Nr. 996/2010, (ES) Nr. 376/2014 un Direktīvas 2014/30/ES un 2014/53/ES un atceļ Eiropas Parlamenta un Padomes Regulas (EK) Nr. 552/2004 un (EK) Nr. 216/2008 un Padomes Regulu (EEK) Nr. 3922/91 (1), un jo īpaši tās 31. un 44. pantu,
         tā kā:
         
                     (1)
                  
                  
                     Komisijas Īstenošanas regulā (ES) Nr. 923/2012 (2) ir ietverti vienoti lidojumu noteikumi un ekspluatācijas normas aeronavigācijas pakalpojumiem un procedūrām, kas piemērojamas vispārējai gaisa satiksmei.
                  
               
                     (2)
                  
                  
                     Lai pilotējamus gaisa kuģus, kuriem netiek sniegti gaisa satiksmes vadības pakalpojumi, U-space gaisa telpā varētu droši ekspluatēt līdztekus bezpilota gaisa kuģiem, ir svarīgi pilotējamo gaisa kuģu atrašanās vietu darīt zināmu U-space pakalpojumu sniedzējiem. Tas būtu jāpanāk, nodrošinot pilotējamo gaisa kuģu elektronisku pamanāmību un ar novērošanas tehnoloģiju palīdzību efektīvi signalizējot par to klātbūtni.
                  
               
                     (3)
                  
                  
                     Īstenošanas regulā (ES) Nr. 923/2012 būtu jāietver šādas prasības pilotējamās aviācijas darbībai U-space gaisa telpā.
                  
               
                     (4)
                  
                  
                     Šādām jaunām prasībām būtu jāuzlabo drošums, uzlabojot situācijas apzināšanos U-space gaisa telpā.
                  
               
                     (5)
                  
                  
                     Lai nodrošinātu šīs regulas pienācīgu īstenošanu, būtu jādod dalībvalstīm un attiecīgajām ieinteresētajām personām pietiekami daudz laika pirms šīs regulas piemērošanas sākuma pielāgot savas procedūras jaunajam tiesiskajam regulējumam.
                  
               
                     (6)
                  
                  
                     Eiropas Savienības Aviācijas drošības aģentūra Atzinumā Nr. 01/2020 (3) ierosināja pasākumus saskaņā ar Regulas (ES) 2018/1139 76. panta 1. punktu.
                  
               
                     (7)
                  
                  
                     Tāpēc Īstenošanas regula (ES) Nr. 923/2012 būtu attiecīgi jāgroza.
                  
               
                     (8)
                  
                  
                     Šajā regulā paredzētie pasākumi ir saskaņā ar atzinumu, ko sniegusi ar Regulas (ES) 2018/1139 127. pantu izveidotā komiteja,
                  
               IR PIEŅĒMUSI ŠO REGULU.
         
            1. pants
            Regulu (ES) Nr. 923/2012 groza šādi:
            
                        1)
                     
                     
                        regulas 2. pantam pievieno šādu 146. un 147. punktu:
                        
                                    “146)
                                 
                                 
                                    “U-space gaisa telpa” ir dalībvalstu noteikta UAS ģeogrāfiskā zona, kurā UAS operācijas ir atļautas tikai ar U-space pakalpojumu atbalstu;
                                 
                              
                                    147)
                                 
                                 
                                    “U-space pakalpojums” ir pakalpojums, kura pamatā ir digitālie pakalpojumi un funkciju automatizācija un kurš paredzēts, lai atbalstītu to, ka lielam skaitam UAS ir droša, neapdraudēta un efektīva piekļuve U-space gaisa telpai;”;
                                 
                              
                  
                        2)
                     
                     
                        regulas pielikuma 6. sadaļas SERA.6005. punkta tekstu aizstāj ar šādu:
                        “SERA.6005. Prasības sakariem, SSR transponderam un elektroniskai pamanāmībai U-space gaisa telpā
                        
                        
                                    a)
                                 
                                 
                                    Obligātā radiozona (RMZ)
                                    
                                                1.
                                             
                                             
                                                
                                                   VFR lidojumos E, F vai G klases gaisa telpas daļās un IFR lidojumos F vai G klases gaisa telpas daļās, kuras kompetentā iestāde noteikusi par obligātajām radiozonām (RMZ), pēc nepieciešamības jāuztur pastāvīga sakaru “gaiss–zeme” novērošana un jāizveido divvirzienu sakari piemērotā sakaru kanālā, ja vien ANSP konkrētajai gaisa telpai nav noteicis alternatīvus noteikumus.
                                             
                                          
                                                2.
                                             
                                             
                                                Pirms ielidošanas obligātajā radiozonā piloti piemērotā sakaru kanālā veic sākotnējo zvanu, norādot izsaucamās stacijas nosaukumu, izsaukuma signālu, gaisa kuģa tipu, atrašanās vietu, līmeni, lidojuma nolūku un citu informāciju, ko noteikusi kompetentā iestāde.
                                             
                                          
                              
                                    b)
                                 
                                 
                                    Transpondera obligātas izmantošanas zona (TMZ)
                                    Visos lidojumos, ko veic gaisa telpā, kuru kompetentā iestāde noteikusi par transpondera obligātas izmantošanas zonu (TMZ), jāpārvadā un jālieto SSR transponderi, ko var lietot A un C režīmā vai S režīmā, ja vien ANSP konkrētajai gaisa telpai nav paredzējis citus noteikumus.
                                 
                              
                                    c)
                                 
                                 
                                    
                                       U-space gaisa telpa
                                    Pilotējami gaisa kuģi, kurus ekspluatē gaisa telpā, ko kompetentā iestāde noteikusi par U-space gaisa telpu, un kuriem ANSP nesniedz gaisa satiksmes vadības pakalpojumus, nodrošina, ka tie nepārtraukti ir elektroniski pamanāmi U-space pakalpojumu sniedzējiem.
                                 
                              
                                    d)
                                 
                                 
                                    Informācija par gaisa telpām, kas noteiktas par obligātajām radiozonām, transpondera obligātas izmantošanas zonām vai U-space gaisa telpām, pienācīgi jāatspoguļo aeronavigācijas informācijas publikācijās.”
                                 
                              
                  
         
            2. pants
            Stāšanās spēkā
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
            To piemēro no 2023. gada 26. janvāra.
         
         
            Šī regula uzliek saistības kopumā un ir tieši piemērojama visās dalībvalstīs.
            Briselē, 2021. gada 22. aprīlī
            
               
                  Komisijas vārdā –
               
               
                  priekšsēdētāja
               
               Ursula VON DER LEYEN
            
         
         
            (1)  OV L 212, 22.8.2018., 1. lpp.
         
         
            (2)  Komisijas Īstenošanas regula (ES) Nr. 923/2012 (2012. gada 26. septembris), ar ko nosaka vienotus lidojumu noteikumus un ekspluatācijas normas aeronavigācijas pakalpojumiem un procedūrām un ar ko groza Īstenošanas regulu (ES) Nr. 1035/2011 un Regulas (EK) Nr. 1265/2007, (EK) Nr. 1794/2006, (EK) Nr. 730/2006, (EK) Nr. 1033/2006 un (ES) Nr. 255/2010 (OV L 281, 13.10.2012., 1. lpp.).
         
            (3)  https://www.easa.europa.eu/document-library/opinions